O‘zbekiston Respublikasi Vazirlar Mahkamasi huzuridagi Davlat don inspeksiyasi to‘g‘risidagi nizomni tasdiqlash haqida

O‘zbekiston Respublikasi Prezidentining “O‘zbekiston Respublikasi Vazirlar Mahkamasi huzuridagi Davlat don inspeksiyasi faoliyatini takomillashtirish chora-tadbirlari to‘g‘risida” 2017-yil 8-avgustdagi PQ-3179-son qarorini bajarish yuzasidan Vazirlar Mahkamasi qaror qiladi:
 1. O‘zbekiston Respublikasi Vazirlar Mahkamasi huzuridagi Davlat don inspeksiyasi to‘g‘risidagi nizom ilovaga muvofiq tasdiqlansin.
 2. Vazirliklar va idoralar o‘zlari qabul qilgan normativ-huquqiy hujjatlarni bir oy muddatda ushbu qarorga muvofiqlashtirsinlar.
 3. Mazkur qarorning bajarilishini nazorat qilish O‘zbekiston Respublikasi Bosh vazirining o‘rinbosari — O‘zbekiston Respublikasi qishloq va suv xo‘jaligi vaziri Z.T. Mirzayev hamda O‘zbekiston Respublikasi Vazirlar Mahkamasi huzuridagi davlat don inspeksiyasi boshlig‘i Z.N. Abidov zimmasiga yuklansin.
 1. Mazkur Nizom O‘zbekiston Respublikasi Vazirlar Mahkamasi huzuridagi Davlat don inspeksiyasining (keyingi o‘rinlarda “O‘zdavdoninspeksiya” deb ataladi)maqomi, vazifalari, funksiyalari, huquqlari, mas’uliyatini va faoliyati tashkil etilishini belgilaydi.
 2. “O‘zdavdoninspeksiya” davlat resursidagi don, moyli ekinlar, ularning urug‘lari, shuningdek un, yorma, kepak, qo‘shimcha mahsulotlar, chiqindilar, omuxta ozuqalarning (keyingi o‘rinlarda don va donni qayta ishlash mahsulotlari deb ataladi) sifati, saqlanishi va ulardan oqilona foydalanilishi yuzasidan davlat nazorati sohasida maxsus vakolatli davlat boshqaruvi organi hisoblanadi
 3. “O‘zdavdoninspeksiya” o‘z faoliyatida O‘zbekiston Respublikasi Vazirlar Mahkamasiga bo‘ysunadi.
 4. “O‘zdavdoninspeksiya”, “O‘zdavdoninspeksiya”ning markaziy laboratoriyasi (keyingi o‘rinlarda markaziy laboratoriya deb ataladi) va “O‘zdavdoninspeksiya”ning hududiy laboratoriyalari (keyingi o‘rinlarda hududiy laboratoriyalar deb ataladi), Qoraqalpog‘iston Respublikasi, viloyatlar va Toshkent shahri hududiy inspeksiyalari (keyingi o‘rinlarda hududiy inspeksiyalar deb ataladi) “O‘zdavdoninspeksiya”ning yagona tizimini tashkil qiladi.
 5. Hududiy inspeksiyalar, markaziy va hududiy laboratoriyalar yuridik shaxs hisoblanmaydilar, mahalliy davlat hokimiyati organlaridan mustaqildir va bevosita “O‘zdavdoninspeksiya”ga bo‘ysunadilar.
 6. “O‘zdavdoninspeksiya” o‘z faoliyatida O‘zbekiston Respublikasi Konstitutsiyasiga va qonunlariga, O‘zbekiston Respublikasi Oliy Majlisi palatalarining qarorlariga, O‘zbekiston Respublikasi Prezidentining farmonlari, qarorlari va farmoyishlariga, O‘zbekiston Respublikasi Vazirlar Mahkamasining qarorlari va farmoyishlariga, ushbu Nizomga hamda boshqa normativ-huquqiy hujjatlarga amal qiladi.
 7. “O‘zdavdoninspeksiya” o‘z faoliyatini davlat va xo‘jalik boshqaruvi organlari, huquqni muhofaza qilish organlari, mahalliy davlat hokimiyati organlari, nodavlat notijorat tashkilotlari, xorijiy, xalqaro va boshqa tashkilotlar bilan o‘zaro hamkorlikda amalga oshiradi.
 8. “O‘zdavdoninspeksiya”ning o‘z vakolatlari doirasida davlat resursidagi don va donni qayta ishlash mahsulotlari saqlanishini, ulardan oqilona va maqsadli foydalanilishini, shuningdek ularning ifloslanishi, kamayishi va nobud bo‘lishiga yo‘l qo‘ymaslikni ta’minlashda aniqlangan qoida buzilishlarini bartaraf etish bo‘yicha ko‘rsatmalari va xulosalari xo‘jalik yurituvchi subyektlar hamda boshqa yuridik shaxslar tomonidan bajarilishi majburiydir.
 9. “O‘zdavdoninspeksiya” yuridik shaxs hisoblanadi, O‘zbekiston Respublikasi Davlat gerbi tasviri tushirilgan va o‘z nomi yozilgan muhrga va blankalarga, shuningdek O‘zbekiston Respublikasi Moliya vazirligi G‘aznachiligida shaxsiy hisob raqamlariga hamda qonunchilikka muvofiq boshqa hisob raqamlariga ega bo‘ladi.
 “O‘zdavdoninspeksiya”ning joylashgan manzili (pochta manzili): Toshkent shahri, S-14, 27-uy, indeksi 100011.
 10. Quyidagilar “O‘zdavdoninspeksiya”ning asosiy vazifalari hisoblanadi:
 davlat resurslaridagi don va donni qayta ishlash mahsulotlari sifatini oshirish sohasida davlat siyosatining so‘zsiz bajarilishini ta’minlash;
 davlat resurslaridagi don va donni qayta ishlash mahsulotlaridan belgilangan maqsadda oqilona foydalanilishi, ularning sifatli saqlanishi va nobud bo‘lishini qisqartirishning ta’minlanishi, davlat resurslariga xarid qilinadigan donning hamda dukkakli, moyli ekinlar urug‘lari miqdorini va sifatini aniqlashning hamda donni yetishtirish, qabul qilish va qayta ishlash korxonalarida ular uchun hisob-kitoblarning ishonchliligi yuzasidan davlat nazoratini amalga oshirish;
 don va donni qayta ishlashni texnik boshqarish sohasidagi normativ-texnik hujjatlar talablariga, shuningdek ularni qabul qilish, saqlash, qayta ishlashda va eksport-import operatsiyalarida sifatini sinash metodlari talablariga rioya etilishi yuzasidan tizimli nazoratni olib borish;
 respublika ichidagi tashishlarda, davlat zaxirasi joyini o‘zgartirishda sifat sertifikatlari bergan holda eksport-import operatsiyalarini amalga oshirishda don va donni qayta ishlash mahsulotlari sifatini davlat tomonidan majburiy tekshirishlarni o‘tkazish;
 mamlakat ichida va eksport-import operatsiyalarida foydalaniladigan don va donni qayta ishlash mahsulotlari bo‘yicha nizoli masalalarni o‘z vakolati doirasida hal etish;
 davlat resurslariga kelib tushadigan yangi don hosili sifatini o‘rganish.
 11. “O‘zdavdoninspeksiya” o‘ziga yuklangan vazifalarni bajarish uchun quyidagi funksiyalarni amalga oshiradi:
 a) davlat resurslaridagi don va donni qayta ishlash mahsulotlari sifatini oshirishga doir davlat siyosatining so‘zsiz bajarilishini ta’minlash sohasida:
 don va donni qayta ishlash mahsulotlari sifatini oshirish va ulardan oqilona foydalanish davlat dasturlarini tayyorlashda, shuningdek don va donni qayta ishlash mahsulotlari sifatini baholash metodlari va vositalarini ishlab chiqadigan ilmiy-tadqiqot tashkilotlari bilan o‘zaro hamkorlik qilishda qatnashadi;
 davlat resurslaridagi don sifatining yomonlashishi, ularning nobud bo‘lishi holati va sabablarini aniqlaydi, zarurat bo‘lganda, ularni bartaraf etish bo‘yicha ko‘rsatmalar beradi hamda davlat resursidagi don va donni qayta ishlash mahsulotlarini saqlash va ulardan foydalanish borasidagi ishlarning holati to‘g‘risida O‘zbekiston Respublikasi Vazirlar Mahkamasini, mahalliy davlat hokimiyati organlarini xabardor qiladi;
 davlat resursi, davlat zaxirasi va donning sug‘urta fondidagi oziq-ovqat balansi hajmlari va tarkibini boshqa vazirliklar va idoralar bilan birgalikda kelishadi, shuningdek don va donni qayta ishlash mahsulotlarining eksport-import operatsiyalarida ularning hajmlari va tarkibi bo‘yicha takliflarni shakllantiradi;
 don va donni qayta ishlash mahsulotlari sifati masalalari bo‘yicha hududiy va xalqaro hamkorlik qilishda belgilangan tartibda qatnashadi;
 “O‘zdavdoninspeksiya” tizimi kadrlarini tayyorlash, ularning kasbiy tayyorgarligini oshirish bo‘yicha ishlarni tashkil qiladi;
 b) davlat resurslaridagi don va donni qayta ishlash mahsulotlaridan belgilangan maqsadda oqilona foydalanilishini, ularning sifatli saqlanishini va nobudgarchiligi qisqartirilishini ta’minlash yuzasidan davlat nazoratini amalga oshirish sohasida:
 quyidagilar yuzasidan nazoratni belgilangan tartibda amalga oshiradi:
 donni qabul qilish va qayta ishlash korxonalari tomonidan don va donni qayta ishlash mahsulotlarini zarur darajada joylashtirishni, qayta ishlashni, realizatsiya qilishni hamda ularning sifatli saqlanishini ta’minlash;
 don sifatini aniqlashning va uning uchun tovar ishlab chiqaruvchilar va boshqa yetkazib beruvchilar tomonidan hisob-kitoblarning, davlat resursidagi don va donni qayta ishlash mahsulotlari hisobini yuritishning, davlat zaxirasi va sug‘urta fondining ishonchliligi, don va donni qayta ishlash mahsulotlari nobudgarchiligini hisobdan chiqarishning asoslanganligi;
 omixta ozuqalarni ishlab chiqarish uchun ular sifatining texnik ko‘rsatkichlari, normativ-texnik hujjatlarda belgilangan talablarga muvofiqligini aniqlash;
 don va donni qayta ishlash mahsulotlarining sarflangan partiyalari yuzasidan tozalash dalolatnomalarini ko‘rib chiqadi va tasdiqlaydi;
 don va donni qayta ishlash mahsulotlari sifatini, saqlash muddatlari o‘tishini aniqlaydi va kelgusida ulardan foydalanish imkoniyati to‘g‘risida xulosalar beradi;
 davlat resursidagi donni saqlash va qayta ishlash bilan shug‘ullanadigan korxonalar va tashkilotlar rahbarlarining uning sifati, saqlanishi va undan oqilona foydalanish masalalari bo‘yicha hisobotlarini eshitadi;
 v) don va donni qayta ishlash mahsulotlariga normativ-texnik hujjatlar talablariga, shuningdek qabul qilish, saqlash, qayta ishlash va eksport-import operatsiyalarida ularning sifatini sinash metodlariga rioya etilishi yuzasidan tizimli nazorat olib borish sohasida:
 nobudgarchilikning belgilangan normalari to‘g‘ri va asosli qo‘llanishi, don yetishtiradigan, qabul qiladigan va uni qayta ishlaydigan korxonalarda davlat resursidagi dondan ishlab chiqariladigan mahsulotning chiqish normasiga va sifatiga rioya etilishi yuzasidan davlat nazoratini amalga oshiradi;
 don va donni qayta ishlash mahsulotlari uchun texnik tartibga solish sohasida O‘zbekiston Respublikasi normativ hujjatlari loyihalarini ishlab chiqishda va kelishishda, donni qabul qilish, saqlash, qayta ishlash va eksport-import operatsiyalarida sinashning amaldagi normativ-texnik hujjatlari va metodlari talablariga rioya etilishi yuzasidan tizimli nazoratni amalga oshirishda qatnashadi;
 g) majburiy davlat tekshiruvini o‘tkazish sohasida:
 respublika ichidagi tashuvlarda, davlat rezervi joyini o‘zgartirishda, don va donni qayta ishlash mahsulotlari bilan eksport-import operatsiyalarini amalga oshirishda don va donni qayta ishlash mahsulotlari sifatining majburiy davlat tekshiruvini amalga oshiradi;
 don va donni qayta ishlash mahsulotlariga sifat sertifikatlari beradi;
 d) mamlakat ichida va eksport-import operatsiyalarida foydalaniladigan don va donni qayta ishlash mahsulotlari sifati bo‘yicha nizoli masalalarni hal etish sohasida:
 respublika hududida xo‘jalik yurituvchi subyektlar o‘rtasida paydo bo‘ladigan nizoli holatlarda, shuningdek eksport-import operatsiyalarida o‘z vakolatlari doirasida don va donni qayta ishlash mahsulotlari sifati bo‘yicha sinovlar o‘tkazadi hamda jismoniy va yuridik shaxslar uchun majburiy bo‘lgan xulosalar beradi.
 “O‘zdavdoninspeksiya”ning don mahsulotlari sifati bo‘yicha xulosasi uzil-kesil hisoblanadi;
 e) davlat resurslariga kelib tushadigan yangi don hosili sifatini o‘rganish sohasida:
 donning sifati va texnologik xossalarini o‘rganish, qishloq xo‘jaligi mahsulotlarining sifatini oshirish va davlat reyestrini shakllantirish, shuningdek undan oqilona foydalanish bo‘yicha takliflar berish uchun manfaatdor idoralar va don yetishtiruvchilar uchun tegishli tavsiyanomalar tayyorlash maqsadida yangi don hosilini har yili tekshiruvdan o‘tkazadi.
 “O‘zdavdoninspeksiya” qonun hujjatlariga muvofiq boshqa funksiyalarni ham amalga oshiradi.
 12. “O‘zdavdoninspeksiya” o‘ziga yuklangan vazifalar va funksiyalarni bajarish uchun quyidagi huquqlarga ega:
 davlat resurslaridagi don va donni qayta ishlash mahsulotlarini ishlab chiqarish, saqlash, qayta ishlash va sotish tashkilotlarini belgilangan tartibda tekshirish, zarurat bo‘lganda, donni qabul qilish va qayta ishlash korxonalarida avtomobil hamda temir yo‘l transporti orqali qabul qilinayotgan hamda yuklab jo‘natilayotgan davlat resurslaridagi don va donni qayta ishlash mahsulotlari partiyalarini, shuningdek davlat zaxirasidagi don partiyalari miqdorini nazorat tartibida tarozida qayta tortib ko‘rish;
 don va donni qayta ishlash mahsulotlari sifatini baholash, qabul qilish, joylashtirish, saqlash va qayta ishlash qoidalarining aniqlangan buzilishlarini belgilangan muddatda bartaraf etish yuzasidan ko‘rsatmalar berish;
 tashkilotlarda don va donni qayta ishlash mahsulotlaridan belgilangan tartibda namunalar olish, sinovlar o‘tkazish uchun ularning laboratoriyalaridan foydalanish hamda zarur holatlarda tekshirish bilan bog‘liq ishlarni bajarish uchun “O‘zdonmahsulot” AK tashkilotlari mutaxassislarini jalb qilish, shuningdek zarur holatlarda tekshirilayotgan tashkilotlar rahbarlariga don va donni qayta ishlash mahsulotlari namunalari bo‘yicha qo‘shimcha tadqiqotlar o‘tkazish maqsadida tegishli laboratoriyalarga jo‘natishga ko‘rsatmalar berish;
 davlat resurslaridagi don va donni qayta ishlash mahsulotlari qoldiqlari to‘g‘risidagi ma’lumotlarning ishonchliligi asosli ravishda shubha tug‘dirgan holatlarda ular bo‘yicha navbatdan tashqari xatlov o‘tkazilishini tayinlash yoki, standart usulida qadoqlangan bo‘lsa, qayta tarozidan o‘tkazish;
 sifati bo‘yicha standart talablariga, texnik shartlarga va xavfsizlik normalariga javob bermaydigan don va donni qayta ishlash mahsulotlarini ishlab chiqarish va sotishni qonun hujjatlarida belgilangan tartibda taqiqlash choralarini ko‘rish;
 zarur holatlarda davlat resursi va davlat zaxirasidagi don va donni qayta ishlash mahsulotlarining kamomadlari yoki sifati buzilishida aybdor bo‘lgan mansabdor shaxslarga nisbatan materiallarni tegishli organlarga yuborish;
 Qoraqalpog‘iston Respublikasi, viloyatlar va Toshkent shahri inspeksiyalari, tarkibiy bo‘linmalar orqali nodavlat resurslaridagi don va donni qayta ishlash mahsulotlari bilan operatsiyalarni amalga oshiruvchi yuridik va jismoniy shaxslarga shartnoma asosida don va donni qayta ishlash mahsulotlari sifatini baholash, shuningdek o‘z vakolatlari doirasida boshqa turdagi xizmatlar ko‘rsatish.
 “O‘zdavdoninspeksiya” qonun hujjatlariga muvofiq boshqa huquqlarga ham ega bo‘lishi mumkin.
 13. “O‘zdavdoninspeksiya” va uning mansabdor shaxslari o‘zlariga yuklangan vazifalar va funksiyalarning samarali amalga oshirilishi uchun javob beradilar.
 14. “O‘zdavdoninspeksiya”ga O‘zbekiston Respublikasi Prezidenti tomonidan lavozimga tayinlanadigan va lavozimdan ozod qilinadigan boshliq boshchilik qiladi.
 “O‘zdavdoninspeksiya” boshlig‘ining belgilangan tartibda Vazirlar Mahkamasi tomonidan lavozimga tayinlanadigan va lavozimdan ozod qilinadigan bir nafar o‘rinbosari bo‘ladi.
 “O‘zdavdoninspeksiya” boshlig‘i maqomiga ko‘ra vazirning birinchi o‘rinbosariga, boshliq o‘rinbosari — vazir o‘rinbosariga tenglashtiriladi.
 Hududiy laboratoriyalar mudirlari o‘z faoliyatini joylashgan joyidagi hududiy inspeksiyaning bosh inspektori rahbarligida amalga oshiradilar. Hududiy laboratoriyalarga metodik rahbarlik markaziy laboratoriya tomonidan amalga oshiriladi.
 15. “O‘zdavdoninspeksiya” boshlig‘i:
 “O‘zdavdoninspeksiya” faoliyatiga umumiy rahbarlikni yakka boshchilik asosida amalga oshiradi hamda “O‘zdavdoninspeksiya”ga yuklangan vazifalar va funksiyalarning bajarilishi uchun shaxsan javob beradi;
 “O‘zdavdoninspeksiya” vakolatiga kiruvchi masalalar bo‘yicha normativ-huquqiy hujjatlar loyihalarini O‘zbekiston Respublikasi Vazirlar Mahkamasiga ko‘rib chiqish uchun belgilangan tartibda kiritadi;
 o‘z vakolatlari doirasida “O‘zdavdoninspeksiya” markaziy apparati va uning hududiy inspeksiyalari, markaziy va hududiy laboratoriyalari xodimlari tomonidan bajarilishi majburiy bo‘lgan buyruqlar va farmoyishlar chiqaradi;
 “O‘zdavdoninspeksiya” markaziy apparati, markaziy va hududiy laboratoriyalari, hududiy inspeksiyalari tuzilmasiga o‘zgartirishlar kiritadi, xodimlarning belgilangan umumiy soni doirasida shtatlar jadvalini, shuningdek “O‘zdavdoninspeksiya”ning xarajatlar smetasini tasdiqlaydi;
 “O‘zdavdoninspeksiya”ning hududiy inspeksiyalari, markaziy va hududiy laboratoriyalari tuzilmasini va ular to‘g‘risidagi nizomlarni belgilangan tartibda tasdiqlaydi;
 “O‘zdavdoninspeksiya” markaziy apparati xodimlarini, hududiy inspeksiyalar, markaziy va hududiy laboratoriyalar rahbarlari hamda xodimlarini belgilangan tartibda lavozimga tayinlaydi va lavozimdan ozod qiladi;
 “O‘zdavdoninspeksiya”ning moliya-xo‘jalik faoliyatini rejalashtiradi va tashkil etadi;
 “O‘zdavdoninspeksiya”ning xodimlarini rag‘batlantirish, ularning intizomiy javobgarligi masalalarini hal qiladi, alohida o‘rnak ko‘rsatgan xodimlarini faxriy unvonlar berishga hamda O‘zbekiston Respublikasi davlat mukofotlari bilan mukofotlashga tavsiya etadi.
 “O‘zdavdoninspeksiya” boshlig‘i qonun hujjatlariga muvofiq boshqa vakolatlarni amalga oshiradi.
 16. Inspeksiya xodimlarini moddiy rag‘batlantirish qonun hujjatlariga muvofiq amalga oshiriladi.
 17. Inspeksiya xodimlarining ish haqi lavozim maoshi, mukofotlar, moddiy yordam, qo‘shimcha haq, ustamalar va qonun hujjatlarida nazarda tutilgan rag‘batlantirish to‘lovlaridan iborat bo‘ladi.
 18. Mehnatga haq to‘lash fondi, budjet mablag‘lari hisobiga shakllantiriladigan budjet muassasalari va tashkilotlari xodimlarini moddiy rag‘batlantirish maxsus jamg‘armasi va budjet tashkilotini rivojlantirish jamg‘armasi, shuningdek qonun hujjatlarida taqiqlanmagan boshqa manbalar mablag‘lari inspeksiya xodimlariga ish haqi to‘lash va ularni moddiy rag‘batlantirish manbalari hisoblanadi.
 19. “O‘zdavdoninspeksiya”ni tugatish va qayta tashkil etish qonun hujjatlarida belgilangan tartibda amalga oshiriladi.